정조 19년
乙卯九月十一日卯時上御萬八門文武科新恩謝恩入侍大臣備局堂上引見輪對官初一日京鄕應製入格儒生中京儒諸承旨持公事入侍時行都承旨黃昇源行左承旨洪義榮行右承旨李晩秀左副承旨李勉兢右副承旨蔡弘遠同副承旨李肇源記事官趙台榮假注書曺錫中事變假注書洪奭周記注官金良倜記事官吳泰曾檢校直閣金勉柱南公轍直閣李始源檢校待敎徐有榘以次侍立上具翼善冠衮龍袍出陞座命文武新恩分東西入庭武新恩未盡入者立於保定門外引儀唱文武新恩行四拜禮宣醞訖上曰大臣備局堂上引見出傳敎上曰輪對官入侍出傳敎上曰初一日京鄕應製儒生入格人中京儒入侍出傳敎賤臣承命出與左議政兪彦鎬行司直徐有隣金持默廣州府留守沈頤之行吏曹判書尹蓍東禮曹判書李得臣戶曹判書李時秀行副司直徐有大兵曹參判趙鎭寬行副司直徐龍輔開城府留守李冕膺副校理李羲甲輪對官社稷令尹行逵繕工副奉事李敬儒監役權中執忠勳都事李義述宗簿寺正魚錫齡漢城庶尹丁志德奉常正柳師模判官李元八敦寧參奉李敬簡軍資直長韓昇裕戶曹正郞尹光心司圃直長李喆祚尙瑞副直長閔致謙都摠經歷安思烈典設別檢南正和刑曹正郞黃俊彦佐郞尹最遠濟用奉事沈廷秀典籍孔胤恒司僕僉正沈原之主簿任尙濂司䆃奉事李英紹掌苑別提鄭宗柱平市主簿李在亨內贍主簿鄭復曾宗廟令金世根尙衣別提康國信工曹佐郞李田秀西氷庫別提李豐林義盈主簿柳有漢入格儒生進士崔壽亨申頤朝金文欽任壽益申夔朝尹璿東李韶九辛景愈姜履元金會淵金厚淵許明韓象履洪大衡李惟命金魯敬金魯賢李田秀金重淳李寵億安光宇徐有愼南鼎寬金啓河李壽薰宋文顯兪益柱金啓溢李洪柱李㷞趙廷和許金鑢李廷書沈湜金厚根李惟鏞金命淵韓致奫幼學姜應一李寧載曺錫正洪秀健李英裕金用善沈能定朴宗薰李愚在李奎昶洪樂鎭安廷祜兪永柱李鍾仁李東九金履疇睦徽中成烈李敦膺金在元崔熽尙東圭金鎔趙鎭翊尹應漢尹應大李泌淵宋天奎魚在瓚尹鍾大金在源丁若綏鄭夏榮柳本學李奎南洪秀俊李儒晩等偕入訖上曰大臣進前彦鎬進前曰朝氣稍涼臨門勞動聖體若何上曰別無損節矣彦鎬曰王大妃殿氣候若何上曰一樣矣彦鎬曰惠慶宮氣候若何上曰一樣矣上曰次對爲之彦鎬曰頃因湖西關東暗行御史韓致應別單原州各倉還穀虛留一款令道臣各別嚴査準數徵捧之意覆啓行會矣卽見江原監司李秉鼎狀啓則枚擧各人等招辭以爲元會各穀及營穀合爲四萬八千一百石零內倉屬輩之所負爲一千九百八十餘石各面民人之流來未捧爲千石色吏偸竊爲二萬一千二百八十二石新舊逋欠合爲二萬四千三百一石零若使準捧於一年之內則將未免騷擾之弊若以每年四五千石酌定分排竝耗徵捧而如其不能準捧該守令繩以還穀未捧之律則不出五六年庶可了當請令廟堂稟旨分付矣本牧吏習之奸濫雖以道臣査啓觀之可知其爲八路之最二萬四千餘石國穀盡歸此輩之所偸弄揆以法綱萬萬痛駭不可不有一番大懲創之擧而初不懲督先請限年道臣事極爲未安當該道臣爲先推考今年穡事適値豐熟更加各別嚴飭期於準捧之意分付何如上曰依爲之出擧條彦鎬曰此慶尙左水使沈鑏狀啓也以爲本營三戰船限滿腐傷難以駕海不可不趁今改造臣營所關封山松木擧皆體少姑無堪用者依新頒事目右道封山許斫事請令廟堂稟旨分付矣左道封山更無可合船材故每於戰船改造推移取用於右道封山已成近例依狀請許施何如上曰依爲之出擧條上曰昨日備局草記何大臣爲之乎彦鎬曰右相爲之矣上曰獄案三回公於兩司諸臺反歸煩屑之科未知如何彦鎬曰只取啓覆後文案而回公則似好矣上曰然則以此意更爲草記好矣上曰政官牌招開政出榻敎上曰都憲事旣令拔例擇擬則爲銓官勢當擇地閥人望而已再次落點於首擬者不得不然而箕伯之數遞非但有迎送之弊明年勅行亦難付生手每每仍任亦同喜劇此甚難處矣蓍東曰今又仍任則實有乖於內重外輕之義烏在其拔例擇擬之意乎亦豈可每每通望乎彦鎬曰吏判之言誠然而該道事亦不可不念矣上曰然則卿陳奏出擧條好矣彦鎬曰平安監司金載瓚纔已移拜都憲矣非但內重外輕都憲差擬與前逈異爲一外藩遽議遞仍有礙事面而第該道道臣之一年再遞迎送之弊不可不念且明春勅行已有云云接應之節亦難付之生手關西前道臣金載瓚姑爲仍任何如上曰依爲之出擧條上曰左相先就坐頤之曰節目今已啓下謹當遵此擧行而備局節目之外或有事例之不可不經稟定式者故往年出鎭時亦有本鎭節目別爲撰出上送備局啓下施行之例如是爲之然後似無窒礙難便之端故敢此仰達矣上曰依爲之出擧條頤之曰南漢行宮以下內外城堞倉廨舖樓修葺之役無歲無之通計十五年間費入幾爲七萬餘兩近年以來因物力之難辦全然廢却廨宇三百七十餘間城堞十四把最爲悶急霾雨前若不葺理則必有收拾不得之慮故留庫錢中已爲推移擧行其代則以湖西米耗條作錢充補計矣耗條亦入於今番支放磨勘中而無他拮据之道在前此等之役添餉條之請得取用已多其例犯用添餉雖甚可悶捨此則無着手處故也來丙辰條兩西小米各五百石臣於春間請得預下取其剩餘需用於中旬之費見在本錢竝甲寅條合爲四千餘兩就其中三千兩移劃充補於記簿之外恐無他道故敢此仰達矣上曰依爲之出擧條頤之曰守禦使例着軍服而今則出爲留守當何以爲之乎上曰依前軍服而園幸時亦用軍服好矣上曰每於陵幸時兩都留守之上來隨駕雖有近例百官中不緊各司猶且除之則留守之必爲隨駕實無意義此後則勿參而松留適登筵亦陳所見可也冕膺曰幸行時留守勿爲隨駕聖敎之下臣豈有他見而至於迎送之班則當依留都百官例進參一伸下情恐合事宜矣上曰廣州留守亦陳所見可也頤之曰廣州亦是居留之臣則與兩都留守似無異同矣上曰依爲之出擧條上曰留守之隨駕自李鎭衡始仍成謬例每欲提敎而未及此後毋或如前可也蓍東曰廣州判官今當差出而本府以新設重鎭判官職兼從事官與字牧之任節目中以文蔭擇差事啓下矣其在一初掄揀之道不可不各別擇擬時任閣臣玉堂竝擬何如上曰依爲之今番係是令初內閣玉堂中差送可也出擧條得臣曰麗王諸陵每式年發遣本曹郞廳摘奸事曾有定式而今年卽是當次之年故敢此仰達矣上曰依爲之遠道前朝諸陵亦當抽栍發送摘奸先自卿曹措辭嚴飭可也出擧條羲甲進前將奏事弘遠曰副校理李羲甲備堂奏事未畢之前徑先進伏有違筵體推考何如上曰依爲之出擧條時秀曰廣州旣陞留守田政磨勘亦當依三都例留守擧行而今年災結則不必別爲加劃就京畿事目災結中限三十結劃送之意分付該道道臣及本府留守似好故敢此仰達矣上曰依爲之出擧條時秀曰今年收租比前大縮各樣放下已難支繼槪量不足之數合爲三萬餘石不可不及今變通而惠廳則從前取用不啻夥然有難更請移劃壯勇營米儲留條中限一萬石姑先推移取用自明年爲始每年二千石式還報則不過五年可以準數充償禁御兩營自均廳劃送每年禁營爲九千餘石御廳爲八千二百餘石此則專爲上番鄕軍支放之資而除他區劃餘數各爲七千餘石自今十二月當爲始限周年停番兩營均廳劃送米一萬四千餘石自臣曹取用今年條若已劃送則以明年條取用以準此數訓局兼料米自臣曹劃送者每年爲一千七百餘石均廳年例劃送者爲八千二百石而兼料放下外餘數甚多雖以今年言之甲寅餘米爲六千八百餘石就今年餘條及明年條中限六千石爲先取用則合爲三萬石庶可爲冬春補用之需故敢此仰達矣上曰依爲之出擧條上曰輪對官一邊進前奏職姓名所懷入格儒生亦先爲頒賞後進前進姓名可也引儀唱儒生跪頒賞訖晩秀以次問職姓名所懷上曰輪對官之一竝以無所懷仰對甚不成說閑司外詞訟錢穀貢物衙門官以無所懷仰奏者竝拿處可也最遠曰臣曹以詞訟衙門事務煩劇而近因堂上之數遞委屬可悶故敢此仰達矣上曰爾言誠是矣俊彦曰首堂上有病詞訟積滯矣上曰首堂外無他堂上耶臨時强覓奏語雷同極涉猥屑矣仍命書榻敎曰刑曹正郞黃俊彦拿處尙濂曰臣之所掌卽不過鞍具等屬而錢穀初無所掌故別無所懷矣上曰雖無所掌旣在本寺本寺之事宜有及聞財力近果何如云耶尙濂曰近甚充溢矣上曰本寺提調登筵矣太僕財力之充溢果如郞官所言耶時秀曰近來艱乏與前無異今郞官之說萬萬駭然矣時秀曰本寺主簿任尙濂身爲郞官錢穀有無漫不省識前席奏對極爲駭然令該府拿問處之何如上曰依爲之出擧條胤恒進前奏姓名上曰爾若醇謹何官不做而太了了爲病矣讀禮記幾何胤恒曰讀過一番而未能盡誦矣英紹曰本寺宣飯中米貢人受價於宣惠廳排朔進排而有合等預受之朔故正月四月八月十月四朔段貢人預受所致及其當朔捧上之時不無苟艱之弊臣謂此後則自惠廳勿爲合等出給而逐朔上下恐合事宜矣上曰令該廳草記而近來此等事雖有稟處之命每多因循今番則與未及回啓諸條一竝指一草記事分付該廳可也出擧條宗柱曰今番慶科武二所初試試所臣以主掌官擧行而前例勿給事飭敎截嚴故貢人等處各別申飭使之勿給矣諫院下隷强執不當之頉至於移貢人法司之境蓋以詣闕時炬火之不足代給籠脂詣闕外後坐席不爲待令之致以籠脂代炬火不是異事詣闕外後坐席本無待令之例則諫隷之爲此不過操切貢人以開前例之意係是貢弊故敢此仰達矣上曰聞甚駭然李海淸爲正言時已料其如許矣當該監試官先罷後拿院隷令刑曹嚴刑捧招雖於場罷之後當捉納況畢試之前乎摘奸備邊郞掩置之所爲萬萬無狀爲先令有司堂上嚴査草記各別勘罪可也出擧條仍命書榻敎曰庭試初試文所摘奸備邊郞竝汰去上曰兩司吏令備局爲先捉囚嚴治之意分付田秀曰宗廟大享時本曹所進排瓦㽅爲八十部景慕宮大享時進排爲三部而過享之後輒不復用故一歲五享每每新進排㽅是禮器所重自別臣謂此後則令廟司與他祭器同爲收藏隨其破毁始令備納似好矣上曰令本署提擧草記稟處可也出擧條壽亨等進前以次奏姓名上敎能定曰今番會試之作何如而見屈耶鋪頭句誦奏可也能定誦奏曰兮厥初之生民朕皇祖曰后稷上曰所作如此宜其見屈也敎韶九曰爾之筆體近頗純正一變前習甚可喜也古人云心正則筆正須益勉之敎錫正曰爾之文體須祛前習也敎愚在曰春雨瓊林宴綠袍聯句後初見乎愚在曰昨年以應製被選入侍矣上曰爾以幼學之故罕見應製而常謂不久釋褐尙此遲遲矣上命文科新恩又武科乙科以上進前各奏姓名後四拜訖命仍行兩殿肅拜退去引儀唱禮畢新恩及儒生以次退出羲甲進前奏曰日次輪對臨筵詢瘼寔出周諮之聖意各司郞官因宜豫爲講究奏對之際務盡詳實而司僕寺主簿任尙濂屢次詢問之下所對無非爽實萬萬駭然當該郞官爲先汰去令該府拿問嚴勘宜矣上曰依爲之出擧條上曰諸承旨持公事入侍出榻敎昇源等進前勉兢曰卽見黃海監司徐邁修啓本則谷山府使李祉永名字書以趾字奏御文字有此做錯推考何如上曰依爲之出擧條上命書榻敎曰繕工副奉事李敬儒假監役權中執漢城庶尹丁志德長興奉事崔奎晶軍資直長韓昇裕內資直長李宗恢司圃直長李喆祚濟用奉事沈廷秀司僕僉正沈原之瓦署別提金兌煌平市主簿李在亨軍器僉正宋堯熙內贍主簿鄭復曾尙衣別提康國愼氷庫別檢李豐林義盈主簿柳有澤竝拿問處之命昇源等書公事判付訖命退諸臣以次退出